את 2010 פתח קרויצגר עם ניצחון במרוץ הקטעים, ה-"Giro di Sardegna", לאחר שניצח את הקטע השני במרוץ. לאחר מכן התחרה גם בפריז - ניס וסיים שלישי את המרוץ, 25 שניות מקונטדור המנצח. לאחר מכן התחרה בוולטה אה קטלוניה וסיים את המרוץ במקום השמיני הכללי, 1:22 דקות מז'ואקים רודריגז. לאחר מכן התחרה בקלאסיקות הארדנים ותוצאתיו הבולטת הייתה מקום חמישי במרוץ אמסטל גולד, לאחר שהיה חלק מדבוקה של שלושה רוכבים שהגיעה במקומות 4–6, 5 שניות מפיליפ זילבר המנצח. בהמשך העונה התחרה בטור דה סוויס ופתח את המרוץ עם מקום שני בקטע הפרולוג, שנייה מפביאן קנצ'לרה המנצח. למרות זאת קרויצגר לא הצליח להתמודד על הניצחון במרוץ, כשסיים אותו במקום ה-16. לאחר מכן התחרה קרויצגר בטור דה פראנס בפעם השלישית ברציפות ושימש כמוביל קבוצתו, תוצאתו הטובה ביותר הגיעה בקטע ה-8, 10 שניות מאנדי שלק המנצח. בהמשך בלט גם בקטע ה-12 וה-17, שהסתיים בעליה למעבר טורמאלה. למרות זאת גם בשנה הזו קרויצגר לא הצליח להתמודד עם רוכבים כמו שלק, קונטדור ואחרים וסיים את הטור במקום התשיעי בשנה השנייה ברציפות, אך שוב הועלה למקום השמיני לאחר פסילתם של קונטדור ודניס מנצ'וב בהמשך השנים שסיימו במקומות ה-1 וה-3 בהתאמה, כששלק מוכתר כמנצח המרוץ החדש. בהמשך התחרה בוואלטה אספניה ושימש כפועל של ניבאלי. בקטע ה-6 היה קרויצגר חלק מקבוצת בריחה ששרדה עד הסיום וסיים את הקטע במקום השני, 6 שניות מדויד לופס המנצח. בסופו של דבר קרויצגר סיים את המרוץ במקום ה-28, כשהוא מסייע לניבאלי לנצח את המרוץ.
אסטנה (2011–2012).
לאחר חמש שנים בליקוויגאס הצטרף קרויצגר לאסטנה.
ב-2011 תכנן קרויצגר לעשות הופעת בכורה בג'ירו ד'איטליה, תחילת השתתף בג'ירו דל טרנטינו, אחד ממרוצי ההכנה הידועים לג'ירו, וניצח את קטגוריית ההרים ואת קטע הרביעי במרוץ. לאחר מכן המשיך את הכנותיו בלייז'–בסטון–לייז' ורשם את התוצאה הטובה ביותר שלו במרוץ כשסיים רביעי, 24 שניות מפיליפ ז'ילבר המנצח והאחים שלק, כשהוא מוביל דבוקה של שלושה רוכבים במקומות 4–6. את הג'ירו עצמו התחיל עם קבוצתו במקום ה-17. לאחר שבעה קטעים ניצב קרויצגר במקום ה-14, 44 שניות מפיטר ווינינג המוביל. בקטע ה-7 עצמו סיים קרויצגר שלישי, לאחר שסיים במקום הזה מתוך ספרינט של דבוקה מצומצמת של רוכבים. בקטע ה-9 שהסתיים בעלייה לאתנה, סיים קרויצגר רביעי, כשהוא בין דבוקה של חמישה רוכבים שסיימו במקומות 3–7, 50 שניות מאלברטו קונטדור המנצח. בעקבות כך טיפס קרויצגר עד למקום השביעי הכללי, 1:41 מקונטדור. בקטע ה-13 סיים קרויצגר במקום החמישי, 1:36 דקות מחוסה הומברטו רוחאנו המנצח, שגבר על קונטדור בספרינט. קרויצגר הוביל דבוקה של רוכבים שסיימה במקומות 5–10. בעקבות כך עלה קרויצגר למקום החמישי הכללי, 3:29 דקות מקונטדור. למחרת, בקטע ה-14 שהסתיים בעלייה למונטה זונקולן, רשם קרויצגר יום מאכזב מבחינתו לאחר שסיים במקום ה-15, ובעקבות כך ירד למקום התשיעי הכללי, 6:40 דקות מקונטדור. בקטע ה-15 חזר קרויצגר למקום השמיני לאחר שסיים את הקטע באותו מקום, על חשבונו של הוברט דופון הצרפתי שירד למקום ה-15. בקטע ה-16 קרויצגר אומנם סיים חמישי, 49 שניות מקונטדור, אך איבד סיכוי לכניסה לפודיום לאחר שפערו מקונטדור עמד על 9:47 דקות. בהמשך המרוץ הצליח לחזור קרויצגר למקום החמישי וסיים את המרוץ במקום הזה, 11:28 דקות מקונטדור, שהספיק לו לניצחון בקטגוריית הרוכב הצעיר במרוץ. בהמשך נפסל קונטדור מהמרוץ וכל תוצאותיו והניצחון הועבר למיקלה סקרפוני שסיים שני את המרוץ. לאחר מכן התחרה גם בטור דה פראנס. כבר בשלב מוקדם של המרוץ נראה שקרויצגר לא יכול להוות פקטור בקרב על החולצה הצהובה, הוא סיים את הטור במקום ה-112 הכללי.
גם ב-2012 העדיף קרויצגר להתמקד בג'ירו, הוא פתח את העונה עם מקום שישי במונטהפאשי סטראדה ביאנקה, 1:03 דקות מפביאן קנצ'לרה המנצח. לאחר מכן המשיך את הכנותיו לג'ירו עם הופעת בכורה בטירנו - אדריאטיקו. בקטע ה-4 וה-5 סיים קרויצגר שני, בקטע ה-4 זה היה לאחר שהיה חלק מדבוקה שכללה אותו, את ניבאלי ואת דנילו די לוקה ופטר סאגאן, ולבסוף סאגאן גבר על השלושה בספרינט הסיום כשקרויצגר מסיים שני. בקטע ה-5 זה היה לאחר שהגיע 16 שניות אחרי ניבאלי. זה הספיק לקרויצגר לסיים שלישי את המרוץ, 26 שניות מניבאלי המנצח. לאחר מכן סיים שישי בג'ירו דל טרנטינו ובטור דה רומאנדי. לג'ירו הגיע כמוביל קבוצתו, אך לא הצליח להתמודד במאבקי הדירוג הכללי ואיבד סיכויים לניצחון בשלב מוקדם. בקטע ה-19 במרוץ קרויצגר ניצח לאחר בריחת יחיד והשיג את הניצחון הראשון שלו בקטע בגרנד טור. את הג'ירו סיים במקום ה-15, כמעט 20 דקות מריידר הסג'דל המנצח. לאחר הג'ירו סיים שישי בטור דה סוויס ובאליפות צ'כיה. לקראת סוף העונה השתתף ב"טור בוהמיה", מרוץ חד יומי בצ'כיה, וסיים שני, לאחר שהפסיד למארוש קובאץ' הסלובקי בספרינט הסיום.
קבוצת סאקסו - טינקוף (2013–2016).
ב-2013 הצטרף לטינקוף - סאקסו בנק הקנדית לאחר שנתיים באסטנה. ההישג הבולט הראשון של קרויצגר בעונה היה מקום שישי בגראן פרמיו מיגל אינדוראין, 1:54 דקות מסימון שפילאק המנצח. אחד ממההישגים הגדולים של קרויצגר בעונה הזו הגיעו במרוץ אמסטל גולד, לאחר שהתקיף 7.3 קילומטרים לסיום מהדבוקה הקדמית ושמר על הפער שלו שהוא מנצח בסולו, מקדים מאחוריו דבוקה של 15 רוכבים ב-22 שניות, שמובילים את הדבוקה אלחנדרו ולוורדה וסיימון גרנס במקום השני והשלישי בהתאמה. בהמשך העונה הוא סיים פעם נוספת במקום השלישי בטור דה סוויס, 1:10 דקות מרוי קושטה המנצח. בעונה זו כיוון קרויצגר לטור דה פראנס ושימש כפועל של אלברטו קונטדור, בן קבוצתו. אף על פי כך, בכמה קטעים בשבוע השלישי של המרוץ נראה קרויצגר לא פחות טוב מקונטדור, כשבקטע ה-15 שהסתיים בעלייה למון ונטו הוא סיים חמישי, לצידו של קונטדור שסיים שישי, 1:40 דקות מכריס פרום המנצח והתמקם במקום הרביעי הכללי, 4:28 דקות מפרום. בקטע ה-17 שהיה נגד השעון אף הצליח קרויצגר להיכנס לתוך השלישייה הראשונה במרוץ, כשסיים רביעי, 23 שניות מפרום שניצח גם את הקטע הזה. בדירוג הכללי הוביל פרום ב-4:34 דקות על קונטדור ו-4:51 על קרויצגר. אולם כשהמרוץ הגיע לאלפים קרויצגר החל להראות סימני חולשה. בקטע ה-18 למחרת שהסתיים באלפ דואז', קרויצגר סיים במקום ה-12 ונעקף בדירוג הכללי על ידי נאירו קינטנה וירד למקום הרביעי. בקטע ה-20 והלפני אחרון, שאותו ניצח קינטנה, נעקף קרויצגר גם על ידי ז'ואקים רודריגז וירד למקום החמישי הכללי, בו סיים את המרוץ, 7:27 דקות מכריס פרום, כשבן קבוצתו קונטדור במקום הרביעי. לאחר הטור סיים קרויצגר במקום השלישי בקלאסיקה סן סבסטיאן, לאחר שהיה חלק מדבוקה שכללה גם את מיקל נייבה ואת אלחנדרו ולוורדה והגיעה 28 שניות אחרי המנצח טוני גלופן, כשולוורדה שני ונייבה רביעי.
את 2014 פתח קרויצגר בעומאן, לאחר שהתחרה בטור של עומאן, 1:25 דקות מכריס פרום המנצח. לאחר מכן סיים חמישי בסטראדה ביאנקה, 40 שניות ממיכל קוויאטקובסקי המנצח ושלישי בטירנו - אדריאטיקו, 2:14 דקות מבן קבוצתו אלברטו קונטדור. בהמשך העונה התחרה בקלאסיקות הארדנים, הוא לא הצליח לשחזר את הישגו מ-2013 כשסיים במקום ה-18, 12 שניות מפיליפ ז'ילבר המנצח. בלה פלש ואלון סיים קרויצגר שמיני, ובמונומנט סיים שביעי. לאחר מכן סיים שביעי בטור דה סוויס.
ב-2015 פתח קרויצגר את העונה עם מקום 10 בטור של עומאן, 11 בסטראדה ביאנקה ו-10 בטירנו - אדריאטיקו. בלייז'–בסטון–לייז' סיים קרויצגר חמישי, לאחר שהיה חלק מדבוקה עשרה רוכבים, כשבספרינט הסיום ניצח אלחנדרו ולוורדה. לאחר מכן התחרה בג'ירו ד'איטליה וסיים את המרוץ במקום ה-28, כשהוא מסייע לאלברטו קונטדור לנצח את המרוץ. לאחר מכן סיים שמיני באליפות צ'כיה והתחרה בטור דה פראנס, גם במרוץ הזה המעיט קרויצגר להתבלט וסיים במקום ה-17, יותר משעה פער מכריס פרום המנצח, כשהוא מסייע לאלברטו קונטדור לסיים תשיעי את המרוץ. בהמשך העונה ניצח את הקטע השישי ב-USA Pro Challenge.
את 2016 פתח קרויצגר בספרד, כשהתחרה בוואלטה אה אנדלוסיה וסיים שישי את המרוץ, 1:37 דקות מולוורדה המנצח. לאחר מכן המשיך עם מקום עשירי בטירנו - אדריאטיקו, 48 שניות מגרג ואן אוורמט המנצח. לאחר מכן התחרה בקלאסיקות הארדנים וסיים במקום ה-12, ה-11, וה-7 במרוץ אמסטל גולד, לה פלש ואלון ולייז'–בסטון–לייז' בהתאמה. בהמשך העונה ניצח לראשונה את אליפות צ'כיה. לאחר מכן נבחר לטור דה פראנס ויועד בהתחלה להיות פועל של אלברטו קונטדור, אחר לאחר פרישתו של קונטדור במהלך הקטע התשיעי יכל קרויצגר להתמקד בעצמו ושימש כמוביל הקבוצה. התוצאה הכי טובה של קרויצגר במרוץ הגיעה בקטע ה-8, כשסיים חמישי, 13 שניות מכריס פרום המנצח לאחר שהיה חלק מדבוקה של רוכבים שסיימה במקומות 2–13. בקטע ה-20 והלפני אחרון סיים קרויצגר במקום השישי, 1:44 דקות מיון איזאגירה המנצח. בעקבות כך עלה קרויצגר מהמקום ה-12 הכללי למקום ה-10, עליו שמר עד הסיום, 7:11 דקות מכריס פרום המנצח. בן קבוצתו של קרויצגר, רפא מייקה, ניצח את קטגוריית ההרים במרוץ.
אוריקה סקוט (2017–2018).
בשל סגירתה של טינקוף, הצטרף קרויצגר ב-2018 לאוריקה - סקוט האוסטרלית. ב-2017 העונה סיים רביעי באליפות צ'כיה ו-24 בטור דה פראנס, כשהוא מסייע לסיימון ייטס לסיים שביעי את המרוץ. התוצאה הטובה ביותר שלו קרויצגר הייתה מקום חמישי בקטע ה-8. לאחר הטור ניצח את "PRO Ötztaler 5500", מרוץ חד יומי באוסטריה.